Document ID: 32007R0244

UREDBA KOMISIJE (ES) št. 244/2007
z dne 7. marca 2007
o izdaji dovoljenja za L-histidin monohidroklorid monohidrat kot krmnega dodatka
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1) in zlasti člena 9(2) Uredbe,
ob upoštevanju naslednjega:
(1)
Uredba (ES) št. 1831/2003 določa izdajo dovoljenj za dodatke za uporabo v prehrani živali ter razloge in postopke za odobritev takih dovoljenj.
(2)
Predložen je bil zahtevek za izdajo dovoljenja za L-histidin monohidroklorid monohidrat kot aminokisline.
(3)
Ker je bil zahtevek za izdajo dovoljenja predložen pred datumom začetka uporabe Uredbe (ES) št. 1831/2003, je bil predložen v skladu z Direktivo Sveta 82/471/EGS z dne 30. junija 1982 o nekaterih proizvodih, ki se uporabljajo v prehrani živali (2). Od 18. oktobra 2004 aminokisline, njihove soli in analogi spadajo v področje uporabe Uredbe (ES) št. 1831/2003. Zahtevek je zato treba obravnavati kot zahtevek v skladu s členom 7 Uredbe (ES) št. 1831/2003.
(4)
Zaradi izpolnjevanja zahtev iz člena 7 Uredbe (ES) št. 1831/2003 so bile predložene dodatne informacije v podporo zahtevku.
(5)
Zahtevek zadeva dovoljenje za uvrstitev L-histidin monohidroklorid monohidrata kot krmnega dodatka za salmonide v kategorijo „nutritivni dodatki“ in v funkcijsko skupino „aminokisline, njihove soli in analogi“.
(6)
Evropska agencija za varnost hrane („Agencija“) je v svojih mnenjih z dne 2. marca 2005 (3) in 18. oktobra 2006 (4) navedla, da L-histidin monohidroklorid monohidrat nima škodljivega vpliva na zdravje živali, ljudi ali okolje. Poleg tega je ugotovila, da L-histidin monohidroklorid monohidrat ne pomeni kakršnega koli drugega tveganja, ki bi v skladu s členom 5(2) Uredbe (ES) št. 1831/2003 izključevalo izdajo dovoljenja. Glede na ugotovitve iz navedenega mnenja je to esencialna aminokislina tudi za ribe in izkazalo se je, da uporaba tega pripravka preprečuje sive mrene v pogojih vzreje za salmonide. V mnenju Agencija priporoča ustrezne ukrepe za varnost uporabnikov. Ne upošteva pa potrebe po posebnih zahtevah za spremljanje po začetku trženja. Referenčni laboratorij Skupnosti, ustanovljen z Uredbo (ES) št. 1831/2003, je Agenciji predložil poročilo o metodi analize krmnega dodatka. Ocena navedenega pripravka je pokazala, da so pogoji za izdajo dovoljenja iz člena 5 Uredbe (ES) št. 1831/2003 izpolnjeni. Zato je treba dovoliti uporabo navedenega pripravka, kakor je opredeljen v Prilogi k tej uredbi.
(7)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Pripravek, ki je opredeljen v Prilogi in je uvrščen v kategorijo dodatkov „nutritivni dodatki“ in v funkcijsko skupino „aminokisline, njihove soli in analogi“, je dovoljen kot dodatek v prehrani živali v skladu s pogoji, določenimi v navedeni prilogi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. marca 2007

Labels: 1
17
6